钦定古今图书集成/方舆汇编/职方典/第1148卷 > 《永固寺》前人
## 钦定古今图书集成/方舆汇编/职方典/第1148卷 > 《永固寺》前人

“逶迤沙口村，岁晏过其地。前有修竹林，云是永固寺。
不知何年建，台殿今颓弃。下马览荒迹，石碑震雷碎。
独存宋遗钟，上铸景定字。塔院牛羊入，朱龛鸽雀戏。
诸天金碧色，剥落三之二。曩峕祈福人，岁饥阒无至。
天寒夜阴黑，往来哭魑魅。一僧寂无侣，昼拥袈裟睡。
钵尘恒苦饥，徒抱西来意。荧荧石莲灯，照我激清喟。”
眺古反重悲，感发非崇异。空门启冥筌，净界参元譬。
慈航那可援，瘴海得攸济。呼僧吹法螺，一醒诸缘累。